**Beszámoló a Békés Megyei Kereskedelmi és Iparkamara „A munkaerő-piaci igényeknek megfelelő szakképzési kínálat kialakítása, a duális szakképzés fejlesztése” című ERASMUS+ projektjéről**

**Bevezetés**

A Békés Megyei Kereskedelmi és Iparkamara Nemzetköziesítési Stratégiájának szerves része az Európai Unió oktatásra fordítható pályázati forrásainak bevonása a szakképzés fejlesztésébe. Hosszú távú, teljes Békés megyét érintő fejlesztéspolitikai céljainkhoz igazodva a továbbképzési céllal külföldre utazó munkatársak, és a szakképzésfejlesztésben résztvevő vállalkozások mellett ezekbe a projektekbe bevonásra kerültek a társadalmi és gazdasági hatásukat tekintve releváns szakmai szervezetek képviselői is.

A projektekben résztvevő hazai partnerszervezetek:

Békés Megyei Kormányhivatal Oktatási Főosztály

Békés Megyei Kormányhivatal Foglalkoztatási Főosztály

Békés megyei szakképző intézmények képviselői (intézményvezetők, iskolai nemzetközi projektek menedzserei)

Vállalkozók és Munkáltatók Országos Szövetsége

Békés Megyei Fejlesztési és Képzési Bizottság képviselői

BMKIK Szakképzési Bizottság szakértői

Békés Megyei Ipartestületek Szövetsége

Békési Ipartestület

A Békés Megyei Kereskedelmi és Iparkamara a Tempus Közalapítvány által menedzselt 2014-es ERASMUS+ pályázati fordulóban „A munkaerő-piaci igényeknek megfelelő szakképzési kínálat kialakítása, a duális szakképzés fejlesztése” című pályázatával összesen 74.055 € támogatást nyert. A támogatási összegből négy kiutazás került megvalósítására, kiutazásonként 15 résztvevő költségeinek támogatásával (támogatási szerződés száma: 14/KA1VET/282).

**Projektcélok**

Jelen projekt az általános szakképzésfejlesztési stratégiához igazodva két célt jelölt meg:

A kiutazó szakértők és munkatársak olyan ismereteket szerezzenek, melyeket saját szakterületükön alkalmazva hozzájárulnak a duális képzés kialakításához, illetve a strukturális váltás folyamatában a gyors átalakulással fellépő kezdeti problémákat megelőzzék, és a „soft landing” irányába vigyék a teljes átmenetet.

A másik cél a megújuló energiához kapcsolódó szakképzés megismerése volt, mert az Európai Uniós vállalások szerint a jövőben energiaszükségletünk jelentős részét megújuló energiaforrásokkal kell fedezni, ezért a megyei szakképzésnek is fel kell készülni a hazánkban felfutás előtt álló iparág várható szakemberigényére.

A résztvevők kiválasztása kizárólag szakmai szempontok alapján történt, a nemi, etnikai stb. hovatartozásra való tekintet nélkül. A kiválasztás két fronton zajlott, egyrészt meghirdetésre került a projektben való részvétel lehetősége. A BMKIK honlapján közzétett, és az email-ben kiküldött tájékoztató tartalmazta a projekt céljait, valamint a jelentkezés módját. A projektbe így kerülhettek be a megyei szakképzéshez, illetve annak szervezéséhez kötődő vállalkozások.

Emellett a szakmai menedzsment felkért olyan szervezeteket, amelyek közös szakmai műhelyekben együttműködnek a BMKIK Szakképzési Bizottságával és részt vettek a pályázatírási szakaszt megelőző egyeztetésekben is. A megkeresett szervezetek pedig delegálták az egyes területeken dolgozó saját szakértőiket.

A projektcélok teljesülésére legnagyobb hatással a partnerválasztás volt. A kiválasztott partnerek mindegyike szoros iparági kapcsolatrendszert tart fent, amely elengedhetetlen a hatékony duális szakképzéshez.

A groningeni Noorderpoort a tartomány legnagyobb oktatási intézménye, ezért a fejlett holland szakképzés minden szintjét megismerhették a kiutazók. Az általános iskolai stratégiához kapcsolódó akciótervek mellett volt lehetőség válságkezelő projekteket is megismerni (pl. az európai gazdasági recesszió idején megszűnő vállalkozások miatt eltűnt gyakorlati helyek problémájának kezelése).

Hollandiának ezen a területén számos szélerőmű is van, így az iskola az ehhez kapcsolódó szakképzést és munkaerőpiaci változásokat is be tudta mutatni a gyakorlatban.

A finnországi SATAEDU szintén meghatározó a tanulólétszám és a kínálat tekintetében. A finn gazdasági átalakuláshoz rugalmasan alkalmazkodó gyakorlati képzés megismerése mellett a kiutazók láthatták, hogy milyen módszerek mentén igyekeznek a szakmunkásokat egyben vállalkozónak és munkaadónak tanítani.

Az olaszországi Sistema Turismo s.r.l. szervezésében az olasz turizmust kiszolgáló szolgáltatóipari szakképzést (fodrász, szakács, pincér, kozmetikus és vendéglátóipari szakmák stb.) ismerhették meg a kiutazók. Az utóbbi időben jelentőssé vált fiatalkori munkanélküliség kezelésére kidolgozott, a képzések gyakorlatorientáltságát növelő programokat ismerhettek meg a résztvevők.

A spanyolországi AC Traductores a térség fő húzóerejét adó megújuló energiagazdálkodásához kapcsolódó képző intézményekkel és vállalkozásokkal van kapcsolatban. A tanulmányút során nem csak a már működő rendszereket ismerték meg a résztvevők, hanem kapcsolatba kerültek kutatás-fejlesztést végző szervezetekkel is, amelyek folyamatosan kísérleteznek a hatékonyság növelése érdekében. Ez a modern technológiai megoldások meghonosításánál fog előnyt jelenteni.

**Kiemelhető jó gyakorlatok**

A résztvevők egyéni és írásos beszámolói alapján a következő jó gyakorlatokat emeljük ki:

Finnországban a kiutazó csoport megismerhetett egy olyan mentorálási gyakorlatot, amelynek lényege, hogy szerződéses alapokon nyugodva a tanulóknak saját ötleteikből segítenek vállalkozásba kezdeni. Ez magába foglalja az üzleti ötletek értékelését, majd ezekből üzleti tervek létrehozását, ehhez kapcsolódó egyéni tanulási terv összeállítását (mely tantárgyakra érdemes koncentrálni stb.) jogi, pénzügyi és adminisztrációs tanácsadást, hogy a képzésből kikerülő tanuló hamar eligazodjon az új környezetben és vállalkozása minél zökkenőmentesebben induljon.

Minden kiutazó vállalkozó egyetértett abban, hogy cégük megalapításakor nagy segítség lett volna egy ilyen mentori rendszer, mert kevesebb kapacitást kötött volna le a vállalkozói környezet első megismerése.

Hollandiában a Noorderpoort-tal kapcsolatosan a válságmenedzselő képességüket szemléltető projektjeik kerültek kiemelésre. A gazdasági válság időszakában a megszűnő vállalkozások miatt nagyban csökkent az országban elérhető gyakorlati helyek száma, ezért a közeli Németország vállalkozásaival felvették a kapcsolatot, és egy konszenzusos ösztönzőrendszer kialakítása után megkezdték a tanulók kiküldését a külföldi gyakorlati helyekre.

Az európai integrációban rejlő lehetőségeket kihasználva Békés megyében is érdemes nagyobb hangsúlyt fektetni a külföldön teljesített gyakorlat promotálására, valamint annak felmérésére, hogy milyen akadályok vannak ennek terjedése előtt. Ez nem csak a hazaérkező munkaerő értékét növeli, de az újonnan alakuló vállalkozásokon keresztül az egész megye számára is hasznos.

Az olaszországi tanulmányútból kiemelhető a munkaügyi központ által kezelt adatbázis, amely nem csak a hivatal által bevitt adatokból áll, hanem azon keresztül a helyi vállalkozások is jelzik számszerűsíthető igényeiket, valamint az alkalmazásban állók saját továbbképzésüknek, vagy átképzésüknek igényét. Az adatbázis naprakészen tartása nem egyoldalú törekvés, egyszerre érdeke az állami intézményeknek és a munkaerőpiac szereplőinek. Így az állam, vagy a fő tevékenységként képzéseket szervező intézmények folyamatosan tudnak az igényekhez igazodó számú és tartalmú képzést indítani. Lényeges, hogy a munkaerőpiac szereplői nem csak passzívan várják a felülről megteremtett lehetőséget, hanem tevékenyen részt vesznek az igények összegyűjtésében és felmérésében. Ugyanilyen kölcsönös együttműködés tapasztalható a Rimini Kereskedelmi Kamaránál, ahol a vállalkozások folyamatosan keresik a kapcsolatot a kamara szakértőivel, mert tudják, hogy ott naprakészen állnak rendelkezésre azok az információk (jogszabályi környezet változása, üzleti lehetőségek, stb.) melyek ismeretének hiánya hátrányos lehet az üzletmenetükre.

A spanyolországi tanulmányúton meglátogatott, megújuló energiatermelő komplexumok során kiderült, hogy az ilyen erőművek kialakítása nem lehetséges megfelelő szakképzés nélkül, mert az oktatási rendszer minden szintje részt kell vegyen a megújuló energia gazdasági hasznosításában. A kivitelezést megelőző tervezési munka felsőfokú szakmai tudást, magas hozzáadott értéket követel meg, annak érdekében, hogy a környezeti adottságok, a működés és a beruházás megtérülési ideje optimális legyen. A kivitelezésben azonban már a mérnöki felügyelet mellett végzett szakmunka az elsődleges (villanyszerelők, gépészek, hegesztők, esztergályosok stb.). A működő erőműveknél a szakemberigény csökken, belépnek viszont azok az egyszerű karbantartási folyamatok, amelyek munkaerő-rehabilitációs, vagy integrációs programokba bevonhatók, mert nem igényelnek különösebb szakképzettséget.

A kiutazók véleménye szerint az egyes szakmákhoz kapcsolódó képzésekbe könnyedén integrálhatók a megújuló energia technológiai hátteréhez kapcsolódó elméleti és gyakorlati ismeretek. Ezzel felkészíthető a munkaerőpiac azon Európai Uniós elvárásra, amely 13%-ban határozza meg megújuló forrásból származó energia részarányát a hazai energiatermelésben.

A tanulmányutak egyes szakmai beszámolói lentebb mellékelve érhetők el.